Skrevet af La Danesa - SG på 11. december 2018 . i Korte nyheder
Torremolinos indvier nye pladser og gågader
Byggeriet bliver en anelse forsinket, men det forhindrer ikke bystyret i Torremolinos i allerede nu at indvi den nye Plaza Costa del Sol og store dele af Avenida de Palma de Mallorca, som de sidste mange måneder har været afspærret grundet det omfattende arbejde med at få omlagt området til gågader. I alt er det over 10.000 m2, som er blevet renoveret og omlagt til nye pladser og gågader. Projektet har kostet kommunen i alt tre millioner og var PSOE's største valgløfte forud for kommunalvalget i 2015. De nye gågader med ny belysning, nye bænke og nye beplantninger skulle gerne fremme det lokale næringsliv, som hidtil har lidt under store sæsonsvingninger. Netop for at styrke julesalget og den lokale julehygge har kommunen valgt at åbne de nyrenoverede pladser og gader lidt før tid.
Stor succes og masser af drama til Málaga Marathon
Málaga kommune har længe satset stort på kultur- og erhvervsturismen. Meget tyder nu på, at kommunen fremover også vil satse på sportsturismen. Den niende udgave af Málaga Marathon i søndags samlede 5.000 løbere af 30 nationaliteter, hvilket er ny rekord. Med en vindertid på 2.11.07 timer sikrede Lemi Dumecha også en ny løbsrekord. Med årets store tilslutning og høje kvalitet er Málaga blevet en seriøs aspirant til en Top 5 placering over de mest attraktive marathonløb i Spanien. De største løb er i dag marathonløbene i Valencia, Sevilla, Madrid og Barcelona, men Málaga er kommet langt på kort tid. For bare ti år siden blev der slet ikke afviklet et marathonløb i byen. Årets løb fik en meget dramatisk afslutning med en kollaps på målstregen, som kan ses på denne video
Intet julelys i Nerja
Det sprudler med julebelysning på gader, stræder og pladser langs hele Costa del Sol – undtagen i Nerja. Af uforklarlige årsager er årets julebelysning endnu ikke kommet op. Det hedder sig, at kommunen ikke selv har mandskab til at klare opgaven. Dertil kommer, at ingen selskaber bød ind på opgaven, da den midt i november blev udbudt i offentlig licitation. Derfor har bystyret nu hyret et selskab fra Córdoba til at klare opgaven. Kommunen lover, alt vil stå klart til på fredag – men flere tvivler. I alt bruger kommunen 50.200 euro på årets julebelysning.
Europe kommer til Fuengirola
Der er godt nyt for musikelskerne på Costa del Sol. Festivalen “Rock the Coast” kommer nemlig til Fuengirola i juni måned næste år. Og det bliver med verdensnavnene Rainbow, Scorpions og svenske Europe som de tre hovednavne. Det er første gang nogensinde, de svenske verdensstjerner kommer til Costa del Sol.
Rock the Coast festivallen afvikles over to dage den 14.-15. juni 2019 og bliver én af mange store begivenheder på kommunens nye koncertsted Parque MareNostrum ved Castillo Sohail. Billetter til Rock the Coast koster fra 80 euro og kan købes på www.marenostrumcastlepark.com